Rettens dom (Anden Afdeling) af 20. november 2018 –

Barata mod Parlamentet

(Sag T-854/16)

»Personalesag – tjenestemænd – forfremmelse – forfremmelsesåret 2015 – certificeringsprocedure – udelukkelse fra den endelige liste over tjenestemænd med tilladelse til at følge uddannelsesprogrammet – vedtægtens artikel 45a – begrundelsespligt – åbenbart urigtigt skøn – ligebehandling – ret til forsvar«

1. Tjenestemandssager – forudgående administrativ klage – overensstemmelse mellem klagen og søgsmålet – identitet mellem genstand og årsag – anbringender og argumenter ikke indeholdt i klagen, men snævert forbundet hermed – formaliteten (Tjenestemandsvedtægten, art. 90, stk. 2, og art. 91, stk. 2) (jf. præmis 15-19)

2. Retslig procedure – stævning – formkrav – kort fremstilling af søgsmålsgrundene – generel henvisning til andre skriftlige indlæg, der er vedlagt som bilag til stævningen – afvisning [Statutten for Domstolen, art. 21, stk. 1, og art. 53, stk. 1; Rettens procesreglement, art. 76, litra b) og d)] (jf. præmis 20, 24, 43 og 44)

3. Tjenestemandssager – forudgående administrativ klage – overensstemmelse mellem klagen og søgsmålet – identitet mellem genstand og årsag – ulovlighedsindsigelse rejst for første gang i forbindelse med søgsmålet – formaliteten (Art. 277 TEUF; tjenestemandsvedtægten, art. 90 og 91) (jf. præmis 30-32)

4. Tjenestemandssager – anbringende om manglende kompetence hos ophavsmanden til den anfægtede akt – ordre public-anbringende (Art. 263 TEUF) (jf. præmis 39)

5. Tjenestemandssager – dom om annullation – retsvirkninger – annullation af en afgørelse om ikke-opførelse af sagsøgeren på listen over ansøgere udvalgt til at deltage i et certificeringsprogram – annullation af meddelelsen om udvælgelsesprøve og af den pågældende liste – foreligger ikke (Tjenestemandsvedtægten, art. 91) (jf. præmis 50)

6. Tjenestemænd – forfremmelse – sammenligning af fortjenester – administrationens skønsbeføjelse – domstolsprøvelse – grænser (Tjenestemandsvedtægten, art. 45, stk. 1) (jf. præmis 65-67, 73 og 74)

7. Tjenestemænd – certificeringsprocedure – klage fra en ikke-forfremmet ansøger – afgørelse om afslag – begrundelsespligt senest på tidspunktet for afslaget på klagen – rækkevidde (Tjenestemandsvedtægten, art. 25, art. 45 og art. 90, stk. 2) (jf. præmis 81-84)

8. Tjenestemænd – principper – ret til forsvar – pligt til at høre den pågældende før vedtagelsen af en bebyrdende retsakt – rækkevidde – afgørelse om afslag på klagen – ikke omfattet (Den Europæiske Unions charter om grundlæggende rettigheder, art. 41, stk. 1; tjenestemandsvedtægten, art. 90, stk. 2) (jf. præmis 93-95)

9. Retslig procedure – foranstaltninger med henblik på sagens tilrettelæggelse – bevisoptagelse – Unionens retsinstansers skønsbeføjelse – rækkevidde (Rettens procesreglement, art. 90, stk. 1, og art. 92, stk. 1) (jf. præmis 104 og 105)

Angående

Søgsmål støttet på artikel 270 TEUF med påstand om annullation, for det første, af Parlamentets afgørelse af 29. januar 2016 og af den bekræftende afgørelse af 29. marts 2016 om ikke at opføre sagsøgeren på listen over tjenestemænd med tilladelse til i 2015 at følge uddannelsesprogrammet for certificeringsåret 2015, for det andet, af afgørelsen om afslag på klagen af 25. august 2016, for det tredje, af meddelelsen om intern udvælgelsesprøve 2015/023, omdelt til de ansatte den 18. september 2015, og, for det fjerde, af udkastet til listen over de tjenestemænd, der var udvalgt til at deltage i det pågældende uddannelsesprogram.

Konklusion

1) Europa-Parlamentet frifindes.